Vrou sien 'verkragters' by optog teen geweld | Nuus24
Vrou sien 'verkragters' by optog teen geweld
Johannesburg – 'n Vrou wat deur 'n groep mans verkrag is, het haar vermeende aanvallers by 'n optog oor vrouemishandeling in Port Elizabeth gesien, het die Weekend Post berig.Die 50-jarige Andy Kawa van Johannesburg het die mans nadat by die Kings Beach-parkeerterrein, waar sy in Desember 2010 verkrag is, gesien. Sy was in Port Elizabeth om Donderdag 'n optog te lei om geregtigheid te eis vir vroue wat verkrag en mishandel is. Die groep het ook 'n griefskrif aan die polisie oorhandig en gekla oor 'n gebrek aan empatie van polisiebeamptes.Betogers het op die twee mans toegesak en hulle is in hegtenis geneem.Kawa het hulle geïdentifiseer as 'n pa en seun (47 en 20 jaar oud), wat op die strand woon en deel was van 'n groep van twee mans wat haar aangeval het."Die polisie het my klere by die een man (die pa) gevind. Hulle het hom [verlede maand] laat gaan, maar my klere is nog by die polisiekantoor. Ek het aan die mense gesê 'hier is hulle' en wou hulle hou tot die polisie kom," het 'n duidelik ontstelde Kawa gesê terwyl die mans gedwing is om op die gras te sit.Kapt. Stanley Jarvis het aan die koerant gesê die 47-jarige man is kort ná die verkragting in hegtenis geneem en was twee jaar lank in die St. Alban's-tronk totdat die saak in November voorwaardelik teruggetrek is, omdat Kawa nie gekontak was om in die hof te verskyn nie.Die polisie het destyds gesê die saak sal weer op die hofrol geplaas word sodra hulle die hoofgetuie, 'n bosslaper, opspoor.Jarvis het gesê die mans sal tot Maandag in aanhouding bly en sal op aanklag van verkragting in die hof verskyn."Ek hoop hierdie keer is daar toewyding, optrede en 'n uitslag," het Kawa later aan die koerant gesê.Die betogers het hul griefskrif aan lt. kol. Mark Houwland by die Humewood-polisiekantoor oorhandig. Hy het gesê Kawa se saak sal ondersoek word. – Volg Nuus24 op Twitter